

REPUBLIKA HRVATSKA

VARAŽDINSKA ŽUPANIJA

OPĆINA VINICA

OPĆINSKO VIJEĆE

KLASA:024-03/25-01/02

URBROJ:2186-11-25-4

Vinica, 26. veljače 2025.

**Z A P I S N I K**

s 27. sjednice Općinskog vijeća Općine Vinica, održane dana 26. veljače 2025. godine, u prostorijama Općine Vinica, s početkom u 19,00 sati.

NAZOČNI VIJEĆNICI: Predrag Štromar, Ksenija Humek, Ivana Mraković, Krunoslav Kostanjevec, Miroslav

Kelemenić, Ivan Kelemen, Ivan Krajcer, Stjepan Tomašec, Mirjana Jambriško, Marijan

Mihalić

ODSUTNI VIJEĆNICI: Božidar Šipek (Vinica), Božidar Šipek (Vinica Breg) i Emil Jurič

OSTALI NAZOČNI: dr.sc.Branimir Štimec, prof. , općinski načelnik

Marjana Majhen, predsjednica Odbora za statutarno-pravna pitanja

Ljiljana Stokrajec – stručna suradnica za financije i računovodstvo

Biserka Jakopanec,upravno-računovodstvena referentica, voditeljica zapisnika

Predsjednik Općinskog vijeća Općine Vinica, gospodin Predrag Štromar na početku sjednice konstatirao je da postoji kvorum obzirom da je sjednici nazočno 10 (deset) od ukupno 13 vijećnika te se mogu donositi pravovaljane odluke.

Nakon toga predsjednik Štromar otvorio je vrijeme za postavljanje vijećničkih pitanja.

Vijećnik Marijan Mihalić upitao je, vezano uz najavu natječaja od strane LAG-a Sjeverozapad, ima li Općina pripremljene projekte odnosno hoće li prijaviti kakve projekte.

Načelnik gospodin Štimec odgovorio je da se prate svi natječaji pa tako i ovaj i da Općina priprema projekte za prijavu i na ovaj natječaj.

Vijećnik Mihalić dalje je konstatirao da je već svojedobno bio pitao za daljnju namjenu objekta, kojeg je koristio Poljodom pa da je bilo odgovoreno da nisu riješeni imovinsko-pravni odnosi, a ista je stvar i s kurijom Dolanski. Vijećnika zanima kakvo je stanje i je li se nešto promijenilo.

Vijećnik je pitao i za zemljište koje se ispod sportskog igrališta uređuje, je li riješeno pitanje vlasništva.

Načelnik gospodin Štimec odgovorio je da je zemljište ispod sportskog centra u postupku dodjele Općini Vinica, a vezano uz objekt gdje je bio Poljodom, načelnik je odgovorio da vlasništvo nad objektom za Općinu rješava odvjetnik Krpina, a što se tiče kurije Dolanski da je vlasništvo R. Hrvatske.

Načelnik je spomenuo i nekretninu na kojoj je lovački dom te navodi da je isto u vlasništvu RH, ali je također u postupku darovanje.

Vijećnica gospođa Mirjana Jambriško napominje da je ne mogućnost spajanja na sustav aglomeracije prijavila i u Općini i Varkomu, no do danas nije dobila nikakve nove informacije pa ju zanima ima li kakvih novosti.

Vijećnica je također upozorila da još uvijek nije riješeno niti pitanje sanacije šahtova koji na nekim mjestima nisu u nivou s asfaltom.

Gospodin načelnik odgovorio je da su priključci na sustav aglomeracije isključivo u nadležnosti Varkoma, a Općina je samo support, no ukoliko će rješenje za neka domaćinstva biti pumpe, načelnik navodi da će se Općina pokušati uključiti sufinanciranjem određenog dijela troškova. Nadalje što se tiče šahtova, načelnik navodi da je to pitanje u nadležnosti ŽUC-a, no Općina sustavno ukazuje na taj problem pa vjeruje da će i to pitanje biti riješeno.

Vijećnica gospođa Jambriško upitala je hoće li se moći koristiti općinske prostorije za redovan rad stranaka te navodi da pri tome ne misli na skupove predizborne promidžbe, već redovne sastanke i aktivnosti koje stranke imaju.

Načelnik gospodin Štimec odgovorio je da je svim udrugama uvijek omogućeno da koriste prostorije, a što se tiče predizborne promidžbe, načelnik navodi da to podliježe posebnim propisima.

Vijećnik gospodin Ivan Kelemen upitao je ima li kakvih novih informacija, vezano uz aglomeraciju u Ul. Bana Jelačića u Gornjem Ladanju i drugo pitanje je bilo Školska ulica u Gornjem Ladanju, u kojoj je fazi.

Načelnik gospodin Štimec, odgovorio je da što se tiče aglomeracije već je ranije rekao da je to isključiva nadležnost Varkoma. Načelnik ističe da sve od Marčana, Vinička ul. od kućnog broja 60 pa do Tabana nije moguće priključenje na aglomeraciju. Općina je prikupila podatke o takvim slučajevima i proslijedila sve u Varkom no do sada nije dobivena konkretna povratna informacija. Što se tiče Školske ulice, načelnik navodi da su već kupljene cijevi i da se predmetna dionica planira zacijeviti, a potom urediti biciklistička staza. Gospodin načelnik ističe da se radi o investiciji koja je dosta velika, ali vjeruje da će se i to uspjeti realizirati.

Vijećnik gospodin Ivan Krajcer, navodi da je prije godinu dana donijeta odluka za imenovanje „Parkom hrvatskih branitelja“, nekretnine kod zdravstvenih ambulanti koja je u vlasništvu Općine pa ga zanima što se po tom pitanju poduzima.

Načelnik gospodin Štimec odgovorio je da tu postoje 2 varijante: jedna da se postavi tabla s natpisom i na taj se način obilježi da se radi o „Parku hrvatskih branitelja“ ili druga varijanta da se taj prostor na primjereni način uredi te da se tu presele i spomenik „Tigrova“ koji se sada nalazi kod zgrade Rupčić te spomenik poginulom branitelju Mladenu Kasunu koji je sada u Marčanu. Načelnik navodi da je potrebno izraditi kvalitetno idejno rješenje pa da se onda taj prostor uredi kako treba. Isto tako načelnik navodi da je potrebno riješiti i pitanje adrese ambulanti, koja bi se u tom slučaju mijenjala.

Vijećnik gospodin Miroslav Kelemenić upitao je ima li Općina u planu izmjenu ugovora s Čistoćom i smanjenje cijene, obzirom na činjenicu da u njihovom poslovniku stoji da ne smiju imati dobit, a ovih se dana priča upravo o velikoj dobiti koju je to poduzeće ostvarilo.

Načelnik gospodin Štimec odgovorio je da što god će vijećnici tražiti, takav će se dopis uputiti Čistoći.

Načelnik podsjeća da je govora o tom problemu bilo u više navrata, da nema velikih mogućnosti jer nema zainteresiranih pa bi moguće rješenje bilo da se okrene vlastitom komunalnom poduzeću, koje bi preuzelo poslove održavanja. No ostaje neriješeno pitanje ukopa.

Razmišljanja vijećnika na ovakvu situaciju bila su da se možda pokuša s vlastitim poduzećem za održavanje groblja, a Čistoći da ostanu ukopi.

Nije više bilo vijećnika prijavljenih za postavljanje pitanja.

Predsjednik Općinskog vijeća, gospodin Predrag Štromar, predložio je za današnju sjednicu dnevni red, kakvog su vijećnici primili u pozivu za sjednicu.

Gospođa Mirjana Jambriško kao vijećnica, a ujedno i ravnateljica Osnovne škole Vinica, uz pojašnjenje je predložila dopunu dnevnog reda, na način da se dnevni red dopuni

*točkom 13. „Informacija o dogradnji sportske dvorane osnovne škole Vinica“ .*

Prijedlog za dopunu dnevnog reda vijećnici su j e d n o g l a s n o usvojili kao i kompletni dnevni red s predloženom dopunom pa je predsjednik gospodin Štromar objavio da ja Općinsko vijeće za današnju sjednicu j e d n o g l a s n o usvojilo slijedeći

**D N E V N I R E D :**

1. **ODLUKA O POREZIMA OPĆINE VINICA**
2. **ODLUKA O DONOŠENJU PLANA RASVJETE OPĆINE VINICA**
3. **ODLUKA O KUPNJI NEKRETNINE ČKBR. 128/4 K.O. GORNJE LADANJE**
4. **ODLUKA O KUPNJI NEKRETNINE ČKBR. 128/5 K.O. GORNJE LADANJE**
5. **ODLUKA O KUPNJI NEKRETNINE ČKBR. 129/9 K.O. GORNJE LADANJE**
6. **ODLUKA O KUPNJI NEKRETNINE ČKBR. 220/59 K.O. MARČAN**
7. **ODLUKA O KUPNJI NEKRETNINE ČKBR. 220/58 K.O. MARČAN**
8. **ODLUKA O KUPNJI NEKRETNINE ČKBR. 220/48 K.O. MARČAN**
9. **ODLUKA O KUPNJI NEKRETNINE ČKBR. 220/47 K.O. MARČAN**
10. **ODLUKA O KUPNJI NEKRETNINE ČKBR. 220/46 K.O. MARČAN**
11. **ODLUKA O DODJELI JAVNIH PRIZNANJA POVODOM DANA OPĆINE VINICA**
12. **ODLUKA O IZMJENAMA I DOPUNAMA ODLUKE O KOEFICIJENTIMA ZA OBRAČUN PLAĆE SLUŽBENIKA I NAMJEŠTENIKA U JEDINSTVENOM UPRAVNOM ODJELU**
13. **INFORMACIJA O DOGRADNJI SPORTSKE DVORANE OSNOVNE ŠKOLE VINICA**

Općinsko vijeće nakon toga prišlo je usvajanju Zapisnika s 25. i 26. sjednice te je, nakon izvršenog glasovanja, predsjednik gospodin Štromar konstatirao da je Općinsko vijeće j e d n o g l a s n o usvojilo Zapisnik s 25. sjednice Općinskog vijeća Općine Vinica, održane 18. prosinca 2024.g. te Zapisnik s 26. sjednice Općinskog vijeća Općine Vinica, održane 23. siječnja 2025. godine.

**Ad 1)**

Prijedlog Odluke o općinskim porezima Općine Vinica, vijećnicima je dostavljen uz poziv na sjednicu.

Gospođa Majhen kao predsjednica Odbora za statutarno-pravna pitanja i gospođa Cvetko u ime Odbora za financije i proračun, obzirom da nema predsjednika gospodina Juriča, upoznale su vijećnike da su Odbori razmatrali ovu točku te da se s prijedlogom slažu i nemaju nikakvih primjedbi.

Načelnik gospodin Štimec, kratko je napomenuo da se iznos poreza nije mijenjao već je samo iznos u kunama preračunat u eure.

Nije bilo vijećnika prijavljenih za raspravu.

Nakon izvršenog glasovanja, predsjednik gospodin Štromar konstatirao je da je Općinsko vijeće Općine Vinica j e d n o g l a s n o donijelo

**ODLUKU O OPĆINSKIM POREZIMA OPĆINE VINICA,**

**koja je priložena uz Zapisnik i čini njegov sastavni dio.**

**Ad 2)**

Prijedlog Odluke o donošenju te sam Plan rasvjete Općine Vinica, vijećnicima je dostavljen uz poziv na sjednicu.

Načelnik gospodin Štimec ukratko je pojasnio potrebu donošenja takve odluke te navodi da obvezu propisuje Zakon o zaštiti od svjetlosnog onečišćenja, a da je elaborat odnosno Plan izradila firma Tesla, koja je za to ovlaštena.

Vijećnika prijavljenih za raspravu nije bilo.

Po izvršenom glasovanju, predsjednik gospodin Štromar konstatirao je da je Općinsko vijeće Općine Vinica

j e d n o g l a s n o donijelo

**ODLUKU O DONOŠENJU PLANA RASVJETE OPĆINE VINICA,**

**koja je priložena uz Zapisnik i čini njegov sastavni dio.**

Predsjednik je predložio, a vijećnici prihvatili prijedlog da se rasprava po točka 3 do 10 objedini, a da se glasuje o svakoj pojedinoj točki odvojeno.

**Ad 3), Ad 4), Ad 5), Ad 6), Ad 7), Ad 8), Ad 9) i Ad 10)**

Prijedlozi akata vezani uz ove točke dnevnog reda, vijećnicima su dostavljeni uz poziv na sjednicu.

Načelnik je upoznao vijećnike da se radi o nekretninama koje se nalaze u Gornjem Ladanju uz Područnu školu, da su ti tereni i do sada često bili korišteni prilikom odvijanja sportsko-rekreativnih aktivnosti koje svake godine organizira Udruga „Kapla“ iz Ladanja te bi se te nekretnine otkupile tako da se taj teren oko škole zaokruži u jednu cjelinu.

Što se tiče nekretnina u Marčanu, radi se o zemljištima kod groblja, koje se prema sadašnjem prostornom planu nalaze u sportskoj zoni, čijom bi se kupnjom također dobila jedna cjelina, Načelnik navodi da bi se sredstva osigurala u proračunu rebalansom, a radi se o iznosu od 67 tisuća Eura. Načelnik navodi da se na taj način osigurava mogućnost prijave na natječaje.

Vijećnik gospodin Mihalić rekao je da su elaborati o procjeni jedan iz prošle godine, drugi iz ove godine, a da se ne sjeća da je Općinsko vijeće bilo upoznato s njima i da je prihvatilo takve cijene. Osim toga vijećnik napominje da ne vidi razlog zbog čega se ide s donošenjem odluke prije nego se sredstva isplaniraju u proračunu te navodi primjer studentskih potpora, čiji je iznos morao biti sukladan iznosu sredstava u proračunu.

Načelnik gospodin Štimec odgovorio je da po donošenju ovih odluka, načelnika se ovlašćuje da sklopi ugovore, kako bi se izbjegla mogućnost da zemljišta u međuvremenu otkupi netko drugi. Načelnik navodi da bi u tom slučaju bila izgubljena mogućnost prijave na natječaje i dobivanje potpore. Načelnik je napomenuo da je nekretnina 220/59 već ranije bila u postupku za kupnju, spor je oko toga trajao pet godina jer vlasnik nije želio prodati, no sada se izjasnio da ukoliko i svi ostali vlasnici budu prodali svoja zemljišta tada je i on voljan prodati svoje. Načelnik navodi da su cijene takve kako su utvrđene u elaboratu, odnosno to su procijenjene vrijednosti.

Nije bilo vijećnika prijavljenih za daljnju raspravu.

Nakon izvršenog glasovanja, predsjednik gospodin Štromar konstatirao je:

da je Općinsko vijeće Općine Vinica j e d n o g l a s n o donijelo

**ODLUKU O KUPNJI NEKRETNINE (ČKBR. 128/4 K.O. GORNJE LADANJE),**

**koja je priložena uz Zapisnik i čini njegov sastavni dio** (točka 3. dnevnog reda)**,**

da je Općinsko vijeće Općine Vinica j e d n o g l a s n o donijelo

**ODLUKU O KUPNJI NEKRETNINE (ČKBR. 128/5 K.O. GORNJE LADANJE),**

**koja je priložena uz zapisnik i čini njegov sastavni dio** ( točka 4. dnevnog reda),

da je Općinsko vijeće Općine Vinica j e d n o g l a s n o donijelo

**ODLUKU O KUPNJI NEKRETNINE (ČKBR. 129/9 K.O. GORNJE LADANJE),**

**koja je priložena uz Zapisnik i čini njegov sastavni dio** (točka 5. dnevnog reda),

da je Općinsko vijeće Općine Vinica j e d n o g l a s n o donijelo

**ODLUKU O KUPNJI NEKRETNINE (ČKBR. 220/59 K.O. MARČAN),**

**koja je priložena uz Zapisnik i čini njegov sastavni dio** (točka 6. dnevnog reda),

da je Općinsko vijeće Općine Vinica j e d no g l a s n o donijelo

**ODLUKU O KUPNJI NEKRETNINE (ČKBR. 220/58 K.O. MARČAN),**

**koja je priložena uz Zapisnik i čini njegov sastavni dio** (točka 7. dnevnog reda),

da je Općinsko vijeće Općine Vinica j e d n o g l a s n o donijelo

**ODLUKU O KUPNJI NEKRETNINE (ČKBR. 220/48 K.O. MARČAN),**

**koja je priložena uz Zapisnik i čini njegov sastavni dio** (točka 8. dnevnog reda),

da je Općinsko vijeće Općine Vinica j e d n o g l a s n o donijelo

**ODLUKU O KUPNJI NEKRETNINE (ČKBR. 220/47 K.O. MARČAN),**

**koja je priložena uz Zapisnik i čini njegov sastavni dio** (točka 9. dnevnog reda) i

da je Općinsko vijeće Općine Vinica j e d n o g l a s n o donijelo

**ODLUKU O KUPNJI NEKRETNINE (ČKBR. 220/46 K.O. MARČAN),**

**koja je priložena uz Zapisnik i čini njegov sastavni dio** (točka 10. dnevnog reda).

**Ad 11)**

Predsjednik Vijeća, gospodin Štromar, pozvao je predsjednicu Povjerenstva za dodjelu javnih priznanja, gospođu Humek, da po pitanju prijedloga za dodjelu javnih priznanja povodom Dana Općine Vinica, upozna vijećnike sa zapisnikom Povjerenstva koje je danas održalo svoju sjednicu.

Gospođa Humek izvijestila je da je Povjerenstvo utvrdilo da je pristigla jedna prijava za dodjelu javnog priznanja za doprinos ugledu i promicanju Općine Vinica i jedna prijava za počasnog građanina.

Na kraju gospođa Humek upoznala je vijećnike s prijedlogom Povjerenstva da se

Povelja počasnog građanina Općine Vinica dodijeli gospodinu DARKU NAVOJU, profesoru trube i voditelju Puhačkog orkestra Župe Vinica, za vođenje Puhačkog orkestra Župe Vinica više od 20 godina

i

Nagrada za doprinos ugledu i promicanju Općine Vinica Udruzi SINOVI DOMOVINE VINICA, povodom 25. godina djelovanja.

Obzirom da je Povjerenstvo svoju sjednicu održalo danas, prijedlog Odluke je pripremljen nakon sjednice,

s tekstom Odluke, vijećnici su upoznati na samoj sjednici, putem projekcije.

Nije bilo vijećnika prijavljenih za raspravu.

Po izvršenom glasovanju, predsjednik gospodin Štromar konstatirao je da je Općinsko vijeće Općine Vinica j e d n o g l a s n o donijelo

**ODLUKU O DODJELI JAVNIH PRIZNANJA POVODOM DANA OPĆINE VINICA,**

**koja je priložena uz Zapisnik i čini njegov sastavni dio.**

**Ad 12)**

Prijedlog Odluke o izmjenama i dopunama Odluke o koeficijentima za obračun plaće službenika i namještenika u Jedinstvenom upravnom odjelu, vijećnicima je dostavljen uz poziv na sjednicu.

Načelnik je upoznao vijećnike da se radi o korekciji koeficijenata za radna mjesta kako je to navedeno u prijedlogu odluke, a nastavno na korekcije koje su za druga radna mjesta već izvršena.

Nije bilo vijećnika prijavljenih za raspravu.

Nakon izvršenog glasovanja, predsjednik gospodin Štromar konstatirao je da je Općinsko vijeće Općine Vinica j e d n o g l a s n o donijelo

**ODLUKU O IZMJENAMA I DOPUNAMA ODLUKE O KOEFICIJENTIMA ZA OBRAČUN PLAĆE**

**SLUŽBENIKA I NAMJEŠTENIKA U JEDINSTVENOM UPRAVNOM ODJELU,**

**koja je priložena uz Zapisnik i čini njegov sastavni dio.**

**Ad 13)**

Gospođa Jambriško kao ravnateljica Osnovne škole Vinica upoznala je nazočne da je Ministarstvo raspisalo natječaj po novim normativima za jedno smjensku nastavu, Osnovnu školu Vinica, pripada još jedna dvorana igrališta 14 x 14 m s tribinama, a u sklopu tog projekta planiraju se napraviti i tribine na postojećoj dvorani.

Gospođa Jambriško napominje da je bilo više različitih varijanti u početku te da je na sve sastanke s njom išao i gospodin načelnik i dobio je te varijante na uvid te se na kraju odlučilo za jednu. Nadalje napominje da bi se ova stara dvorana zadovoljavala za potrebe rukometa, a ova nova dvorana bi bila prvenstveno za razrednu nastavu, gimnastiku i neke manje aktivnosti.

Gospođa Jambriško navodi da prije godinu dana kada je rađeno idejno rješenje, na geoportalu su čestice izgledale drugačije međutim u međuvremenu je došlo do usklađenja i ispostavilo se da je ta čestica u vlasništvu Općine, a radi se konkretno o čestici 126/2. Nadalje gospođa Jambriško ističe da kako bi se dvorana mogla izgraditi to je zemljište Školi potrebno. Načelnik je bio prisutan prilikom odlaska u gruntovnicu i na Županiju te je, obzirom da se već krenulo s izradom projekta, predložio kao rješenje da Općina tu česticu Školi daruje što Škola i Županija kao osnivač, naravno prihvaćaju. Ističe da je Škola s tim krenula 2011.g., a ove godine s 31.01. došla im je obavijest da je to općinska čestica. Gospođa Jambriško na kraju je ponovila da Škola treba tu česticu, kako bi se dvorana mogla izgraditi te je sukladno tome podnijela zahtjev Općini za darovanje tog zemljišta, na što je načelnik poslao obavijest s pozitivnom konotacijom, a jasno je da Općinsko vijeće o tome odlučuje. Ravnateljica je isto tako istaknula da je rok za prijavu ovog projekta 31.03.2025.

Načelnik gospodin Štimec, odgovorio je da mora ispraviti ravnateljicu jer nije točno da je bio uključen i ističe da je iz cijele priče isključen u ožujku 2024.g. Načelnik navodi da do danas nije vidio niti jedan projekat, da nije vidio kakvo je idejno rješenje, kako dvorana napravljena, a projektant s kojim je pokušao stupiti u kontakt iz razloga da na sjednici prezentira projekt, nije uspio ostvariti taj kontakt jer ga projektant već godinu dana ignorira.

Načelnik ističe da je on svakako za to da se zemljište daruje i da se dvorana izgradi, ali na način da zadovoljava potrebe i svrhu u koju će se graditi, a ujedno napominje da do danas nigdje nije vidio da ova stara dvorana ide u bilo kakvu obnovu. Načelnik navodi da je zbog toga želio zamoliti projektanta i ravnateljicu da Vijeće upoznaju kako to sve skupa izgleda, jer tribine zapravo nisu tribine već nekakav spoj i nema nikakvog novog opremanja, ove sadašnje dvorane.

Načelnik je na kraju zamolio ravnateljicu da to malo pojasni, a isto tako navodi da je Škola dobila građevinsku dozvolu za izgradnju dvorane u Ladanju, a on kao nastavnik tjelesne i zdravstvene kulture, koji u Školi radi već 20 godina, a projekt dvorane nije vidio.

Načelnik je završio izlaganje riječima da bi volio da se u ovih slijedećih mjesec dana, odnosno na slijedećoj sjednici, da se to prihvati i da se vidi kako je to potrebno napraviti na najbolji mogući način.

Gospođa Jambriško navodi da je danas Općini dostavila idejno rješenje kako je bilo traženo.

Nadalje ravnateljica navodi da stara dvorana ne uzlazi u obnovu po ovom projektu. Gospođa Jambriško nadalje navodi da kada su bili na sastanku u Županiji bilo je u opticaju 5 varijanti i onda se odlučilo koja varijanta bude, odnosno dogradnja nove, malo manje dvorane, spoj sa Školom i tribine iznad svlačionica.

Gospođa Jambriško nadalje je pojasnila da prema natječaju Ministarstva, na kojeg se Škola bude javila, nema rekonstrukcije stare dvorane i za to se novci tu ne dobivaju.

Nadalje ravnateljica navodi da što se tiče uključenosti ili isključenosti, da je u 3. mjesecu prošle godine prihvaćen idejni projekt i da je tu priča bila zaustavljena, jer je potrebno ishoditi suglasnost Ministarstva.

Sada se ide s izradom glavnog projekta i na žalost stara dvorana, u tom projektu nije uključena, jer Ministarstvo točno ima podatke koliko kvadrata OŠ Vinica može prijaviti, prema broju učenika. Ravnateljica navodi da je situacija takva da ili će se graditi nova, mala dvorana ili se neće graditi ništa, a stara, ako se bude obnavljala, bude se obnavljala u nekom drugom projektu.

Ravnateljica gospođa Jambriško navodi da je, za vrijeme kad je načelnik bio g. Kostanjevac, postojalo rješenje da se ova stara dvorana sruši i da se izgradi nova, ali onda su došli normativi po ovom Plan oporavka, gdje se točno zna što Škola može, a što ne može. Ravnateljica ističe da je tako Škola u Ladanju dobila tu dvoranu 10x10m i za to su ishodili građevinsku dozvolu i za to je glavni projekt napravljen i taj je projekt prijavljen, a ovaj još nije prijavljen.

Predsjednik Štromar nakon toga je konstatirao da to znači da bi Općina trebala dati zemljište za novu dvoranu, a ostalo financira Država, na što je gospođa Jambriško odgovorila potvrdno.

Gospodin Štromar smatra da bi se pod hitno trebao napraviti idejni projekt za rekonstrukciju stare dvorane, da se ona poboljša i da se izgrade tribine, na što je gospođa Jambriško odgovorila da tribine jesu uključene u ovaj sadašnji projekt, na način da se ušlo u kvadraturu. Gospodin Štromar smatra da se time ograničava eventualna daljnja rekonstrukcija, a zanima ga koliko te tribine osiguravaju mjesta, na što je gospođa Jambriško rekla kako joj se čini da bi bila tri reda po pedeset mjesta prema tome kako je bilo rečeno na sastanku kojem je i načelnik prisustvovao.

Načelnik je odgovorio da je bilo govora o tome, ali projektant to stalno ignorira, umjesto da objasni da li bi to bio jedan red ili koliko. Nadalje načelnik navodi da kao načelnik i djelatnik u toj dvorani mora reći da je Općina sve svoje objekte porješavala, a tu gdje su djeca tu je zima i uvjeti su katastrofalni, na što je ravnateljica odgovorila da u novoj dvorani neće biti zima jer će grijanje biti napravljeno kako treba, dok u staroj dvorani to nije napravljeno kako bi trebalo biti.

Predsjednik gospodin Štromar napominje da će odluke sigurno biti donijete, tako da se može ići u izgradnju, ali smatra da bi već trebali postojati i potrebni projekti za ovu postojeću dvoranu.

Gospođa Jambriško odgovorila je da su postojala dva projekta za staru dvoranu te da je prvi stopiran također zbog pitanja vlasništva nad zemljištem gdje je bilo potrebno graditi dvoranu, a onda se 2020.g. napravilo drugo idejno rješenje prema kojem bi se ova dvorana rušila no opet se nešto promijenilo pa ni ta varijanta nije prošla i ovo je sada treće rješenje, koje nema veze s ovom dvoranom, ali ide iz drugih fondova.

Gospodin načelnik napominje da ukoliko se daruje ova čestica tu ima puno prostora i ako bi se napravilo 15x15m, a gimnastičko zaletište je 16m pa načelnik napominje da je to želio s projektantom iskomunicirati jer po takvim dimenzijama ne mogu se održavati gimnastička natjecanja.

Gospođa Jambriško odgovorila je da Ministarstvo normative i na temelju broja učenika i tendencije pada broja učenika OŠ Vinica pripada dvorana, 14x14 igralište i na sastanku je jasno bilo rečeno sve što bi bilo više Ministarstvo neće podmiriti, na što je gospodin Štromar odgovorio da postoji Općina i Županija, a postoje i razni drugi fondovi.

Vijećnik gospodin Mihalić smatra da je prije svega potrebno donijeti odluku da se zemljište daruje da se uopće može nešto početi raditi, a predsjednik je konstatirao da se time zapravo ništa drugo ne rješava.

Gospođa Jambriško ponovila je da se glavni projekt radi na temelju ovog idejnog rješenja i da se sada ne može raditi ništa drugo.

Vijećnik Kelemen predlaže da se vidi mogućnost da se radi 16x12 radi potrebnog zaletišta, a uključio se i vijećnik gospodin Tomašec koji smatra da onda projektant ili tko drugi nije dobro odradio posao, ako se kasnije ne mogu održavati natjecanja na što je ravnateljica odgovorila da je to školska sportska dvorana OŠ Vinica.

Gospodin načelnik navodi da on radi u toj dvorani i do sada nikada nije radio nikakav pritisak ni zbog čega, ali smatra da bi se na toj dvorani trebali promijeniti prozori i riješiti pitanje grijana, a vjeruje da na ovom Vijeću nitko ne bi bio protiv toga da se i to isprojektira i da Općina to riješi. Načelnik navodi da se nastava održava, odnosno da učenici borave u hladnoj dvorani cijelu zimu i sve se to izdržalo, ali smatra da to nisu uvjeti za djecu.

Ravnateljica je odgovorila da se za to može izraditi drugi projekt jer sada je već gotovo.

U kraćoj raspravi u koju su se uključili i ostali vijećnici prevladavalo je mišljenje da bi projektant trebao surađivati s naručiteljem i izraditi kvalitetno rješenje kojim se onda nešto i postiže, a ravnateljica je još jednom naglasila da je u svemu tome nadležna Županija kao osnivač i Ministarstvo koje je dalo normative.

Vijećnicima je putem projekcije prikazan dio idejnog rješenja, odnosno nacrt koji se odnosi na predloženo novo stanje, a ujedno su načelnik i ravnateljica pojasnili vijećnicima o kojem se dijelu, odnosno o kojim česticama se radi, koje su vezane uz dogradnju.

Gospodin načelnik napomenuo je da su predviđene tribine dosta nejasno definirane, a nakon što je ravnateljica odgovorila da je i načelnik bio s njom na sastanku kada se dogovorila ova varijanta, a načelnik je odgovorio da je bio i da je sastanak završio tako da on još kontaktira projektanta i da se to definira tako kako on smatra da je uredu. Načelnik nadalje ističe kako se taj drugi dio, nikada nije dogovorio, a ovo idejno rješenje načelnik je dobio prije par dana.

Ravnateljica je ponovila da je to varijanta koja je dogovorena tada na tom sastanku kada su kod pročelnica bili svi i svi su se s njom složili.

Načelnik je upitao ravnateljicu za parkirališta koja su također iscrtana u idejnom rješenju pa ga zanima da li i ta parkirališta ulaze u taj projekt, a nakon što je ravnateljica odgovorila da ne ulaze, načelnik je odgovorio da zbog čega su onda ucrtana te da su to zapravo ta neka pitanja koja je projektant trebao pojasniti na Vijeću. Gospođa Jambriško odgovorila je da vjerojatno ipak i parkirališta ulaze u projekt jer dvorana mora imati određeni broj parkirnih mjesta.

Gospodin načelnik upoznao je prisutne sa svojim viđenjem tog projekta i željom da projektant ucrta i da se iskoristi prostor i za teretanu , a da se tribine ucrtaju na odgovarajući način da imaju svrhu za dvoranu.

Gospođa Jambriško napominje da tko bi to financirao, a načelnik je odgovorio da bi se našlo rješenje, na što je ravnateljica odgovorila da se to trebalo definirati kada su bili na sastanku. Ravnateljica je dalje napomenula da jedini tko može utjecati na projektanta je osnivač jer Škola nema svoja sredstva već ju financira osnivač odnosno Županija i Ministarstvo, na što ju je načelnik nadopunio da i Općina Vinica za Školu izdvaja znatna sredstva, a nastava se održava u hladnoj dvorani .

Ravnateljica je odgovorila da je točno da i Općina financira određene stvari, ali napominje da Općina ne financira grijanje, o kojem su već prethodno raspravljali i ustanovili da strunjače zaustavljaju i ono malo grijanja koliko ga ima.

Načelnik je odgovorio da je jedina namjera da se iznađe najbolje moguće, dugoročno rješenje da se taj problem trajno riješi.

Gospođa Jambriško odgovorila je da je na žalost u ovom projektu, bilo što drugo nemoguće raditi jer Ministarstvo to neće dozvoliti, a teretane i neki novi prijedlozi mogu biti u nekom novom projektu, inače neće biti moguće dobiti suglasnost za izgradnju ove dvorane. Ravnateljica nadalje ističe da ukoliko se ne dobije suglasnost dogoditi će se to da će postojati projekt i postojati će zemljište, ali neće biti dvorane jer ovaj projekt ne može isfinancirati niti Županija niti Općina bez sredstava Ministarstva, za ono za što Ministarstvo sredstva daje, a prema normativima Ministarstva Školi ne treba teretana.

Gospodin načelnik osvrnuo se na troškove javno-privatnog partnerstva koji se plaćaju, a određeni djelatnici imaju dobre uvjete rada dok na žalost on radi u najlošijim uvjetima u hladnoj dvorani i želja mu je da se taj problem riješi i da svi imaju jednake uvjete rada.

Gospođa Jambriško slaže se da u Školi još uvijek ima stvari koje nisu dobre i koje treba riješiti, slaže se i s činjenicom da dvorana nije kvalitetna i ne može biti obzirom da je građena 1984.g., ali ponavlja da se to ne može rješavati ovim projektom.

*Predsjednik Vijeća gospodin Štromar konstatirao je da je Općinsko vijeće danas primilo informacije o dogradnji sportske dvorane Osnovne škole Vinica te će na idućoj sjednici odlučivati o darovanju zemljišta.*

Isto tako predsjednik je sugerirao da ravnateljica inicira sastanak u Županiji kao osnivaču Škole, a radi dogovora oko pripreme idejnog rješenja sanacije postojeće stare sportske dvorane.

Predsjednik gospodin Štromar, zahvalio je svima na suradnji te je sjednicu zaključio u

20 sati.

Voditeljica Zapisnika: Predsjednik Općinskog vijeća:

Biserka Jakopanec Predrag Štromar